Santuariu de Sant'Antoniu de Padova (U Burghettu)

U santuariu de Sant'Antoniu de Padova u l'è ina muderna gêxa du Burghettu, situâ in ciassa Sant'Antoniu. Custruìa inti anni setanta, a l'è ina parocchia da diocexi d'Arbenga, pârte du vicariàu de Löa.

 Storia 
U grande sviluppu edilisiu du Burghettu, comensàu inti anni '60, u l'à purtàu u pàise a svilupâse anche a levante du turrente Varatella, cun a custrusiùn de növi palassi dunde primma u se trövava sulu terèn. Insèmme aa custrusiùn de növi edifici u gh'è stètu anche in forte incrementu da pupulasiùn, mutivu pe-u quâle a l'è nasciüa a necesitè de ina gêxa pe ospitâ tütti i növi fedeli.

Cuscì, u 12 setenbre du 1970, a giurnâ da festa du Santiscimu Numme de Maria, a l'è incomensâ a custrusiùn da növa gêxa; osciüa dau parecu da gêxa madre de San Matê, u reverendiscimu Don Luigi Cha. A custrusiùn da gêxa a l'è duâ pe diversi anni ma, a ogni moddu, cu-i travaggi ancùa in cursu u s'è incomensàu a dì messa inti lucâli za cunpleti. Cuscì, u primmu d'agustu du 1979, u vescu d'Arbenga Alessandro Piazza u l'à nominàu u primmu parecu da gêxa de Sant'Antoniu. A növa gêxa a l'è stèta cunsacrâ da quellu vescu ai 25 de frevâ du 1984, insemme aa custitusiùn a parocchia indipendente, separandu pârte du teritoriu da parocchia madre de San Matê.

A forte devusiùn di paruchiâni a Sant'Antoniu de Padova a l'à spunciàu u parecu de l'epuca, Mons. Mario Sirio, a dumandâ l'elevasiùn da propia gêxa a santuariu. U növu titulu u l'è stètu cuncessu da-u vescu d'Arbenga, Monsignor Mario Olivieri, cun in sò decretu du 13 de zügnu du 1995. U 6 mazzu du 1996 u l'è stètu firmàu l'attu de gemellaggiu cun a Baxilica de Sant'Antoniu in Padova.

 Descrisiun 
A gêxa-santuariu de Sant'Antoniu a l'é ina strutüa muderna, cun l'internu furmàu da ina sula navâta a furma de ventagliu cun, au sò centru, l'artâ magiü. Ultre a questu artâ i ghe ne sun âtri dui, ai lâti de quellu centrâle. L'artâ a sinistra u l'è dedicàu aa Madonna; quellu a destra de l'artâ magiü u l'è invece dedicàu a Sant'Antoniu.

Atraversu ina porte lüngu a parete destra de l'artâ u se pö intrâ inta sacrestia e, proseguendu ultre, inta canonica. Invece, pe intrâ inta gêxa, u gh'è in purtâle prinsipâle missu inta parete opposta a l'artâ e âtri due purtâli laterâli, ciü picin. Missu ciù o menu aa meitè tra u purtâle centrâle e quellu sinistru, u se tröva u picin canpanin, alineàu in sa faciâta prinsipâle.

 Bibliugrafìa 


 Âtri prugetti 

 Culegamenti esterni 


Categorîa:U Burghettu (Santu Spiritu)
Categorîa:Gêxe da Ligùria